UPRS Sklep IV U 184/2021-8
Datum: 2021-12-21T01:00:00.000+01:00
ecli: ECLI:SI:UPRS:2021:IV.U.184.2021.8
sodisce: Upravno sodišče
oddelek: Upravni oddelek
podrocje: UPRAVNI SPOR
institut: tožba v upravnem sporu - rok za vložitev tožbe - prepozna tožba - zavrženje tožbe

## Jedro

Sodišče je zavezano opraviti predhodni preizkus tožbe in s tem tudi preizkus njene pravočasnosti po uradni dolžnosti in paziti nanjo ves čas postopka. Tožba vložena po poteku zakonsko določenega (prekluzivnega) roka je prepozna.

## Izrek

Tožba se zavrže.

## Obrazložitev

1. Tožnica je tožbo zoper uvodoma navedeni sklep posredovala sodišču priporočeno po pošti 29. 7. 2021. 2. Sodišče je tožbo poslalo v odgovor toženki, ki je sodišču posredovala upravni spis in odgovor na tožbo, v katerem je predlagala zavrnitev tožbe kot neutemeljene.

3. Sodišče je po prejemu upravnega spisa ugotovilo, da je tožba vložena prepozno.

4. Skladno z določbo prvega odstavka 28. člena Zakona o upravnem sporu (v nadaljevanju: ZUS-1) je treba tožbo vložiti v 30 dneh od vročitve upravnega akta, s katerim je bil postopek končan. Rok za tožbo je prekluziven in ga ni mogoče podaljšati. To pomeni, da tožbe po poteku roka ni več mogoče vložiti in da zamuda roka narekuje zavrženje tožbe (2. točka prvega odstavka 36. člena ZUS-1). Sodišče je zavezano opraviti predhodni preizkus tožbe in s tem tudi preizkus njene pravočasnosti po uradni dolžnosti in paziti nanjo ves čas postopka (drugi odstavek 36. člena ZUS-1).

5. Iz povratnice, ki se nahaja v predloženem upravnem spisu, izhaja, da je bila drugostopenjska odločba Ministrstva za finance, številka DT-498-2-170/2020-2 z dne 7. 6. 2021, s katero je bil postopek končan, tožnici osebno vročena 10. 6. 2021. 6. Naslednjega dne, torej 11. 6. 2021, je začel teči tridesetdnevni rok za vložitev tožbe v upravnem sporu, ki se je iztekel v ponedeljek, 12. 7. 2021. Iz datuma sprejemne štampiljke na tožbi in iz poštne nalepke na ovojnici, v kateri je poslala tožbo, je razvidno, da je tožnica tožbo vložila dne 29. 7. 2021, saj jo je tega dne poslala sodišču s priporočeno poštno pošiljko. Iz navedenega izhaja, da je bila tožba vložena po poteku zakonsko določenega (prekluzivnega) roka in je torej prepozna.

7. Sodišče je na podlagi 2. točke prvega odstavka 36. člena ZUS-1 tožbo s sklepom kot prepozno zavrglo.